কিট হ্যারিংটন
"ওয়ার হর্স"-এ অভিনয়ের পর হ্যারিংটন এইচবিওর টেলিভিশন ধারাবাহিক "গেম অব থ্রোনস"-এর জন স্নো চরিত্রের জন্য অডিশন দেন। ধারাবাহিকটি ২০১১ সালে প্রচারের পর সমাদৃত হয় এবং টেলিভিশন চ্যানেলটি ২য় মৌসুমের কাজ শুরু করে। হ্যারিংটনের চরিত্রের বেশিরভাগ অংশই চিত্রায়িত হয় আইসল্যান্ড ও আয়ারল্যান্ডে। ধারাবাহিকটির সপ্তম মৌসুম শেষ হয়েছে এবং ২০১৮ বা ১৯ সালে অষ্টম মৌসুম দিয়ে শেষ হবে। "গেম অব থ্রোনস" কাল্পনিক দুই মহাদেশ ওয়েস্টেরস ও এসোসে সংগঠিত হয় এবং অভিজাত পরিবারসমূহের মধ্যে সাত রাজ্যের আয়রন থ্রোন নিয়ন্ত্রণের জন্য সংঘর্ষ শুরু হয়। জন স্নোকে ধারাবাহিকের প্রথমে উইন্টারফেলের লর্ড এডার্ড স্টার্কের অবৈধ সন্তান হিসেবে পরিচয় করে দেওয়া হয়, যে পরে নাইট্‌স ওয়াচের সর্বাধিনায়ক এবং উত্তরের রাজা হন।
এইডান গিলেন
এইডান গিলেন (ইংরেজি: Aidan Gillen (); জন্ম এইডান মার্ফি; ২৪ এপ্রিল ১৯৬৮) হলেন একজন আইরিশ অভিনেতা। তিনি এইচবিওর "গেম অব থ্রোনস" (২০১১-২০১৭) ধারাবাহিকে পিটার "লিটলফিঙ্গার" বেলিশ চরিত্রে, "দ্য ওয়্যার" (২০০৪-২০০৮) ধারাবাহিকে টমি কারসেত্তি, চ্যানেল ৪ এর "কুইয়ার অ্যাজ ফোক" (১৯৯৯-২০০০) ধারাবাহিকে স্টুয়ার্ট অ্যালান জোন্স, আরটিই টেলিভিশনের "লাভ/হেট" (২০১০-২০১১) ধারাবাহিকে জন বয় এবং "দ্য ডার্ক নাইট রাইজেস" (২০১২) চলচ্চিত্র সিআইএ অপারেটিভ বিল উইলসন চরিত্রে কাজের জন্য প্রসিদ্ধ। তিনি "আদার ভয়েসেস" অনুষ্ঠানের দশক থেকে ত্রয়োদশ মৌসুমের উপস্থাপনা করেন।